ไฟแนนซ์ทูเดย์
ยังไม่ได้ข้อสรุปสำหรับเรื่องการพักหนี้ลูกหนี้ชั้นดีของสถาบันการเงินเฉพาะกิจ
16 มี.ค. 2555

ยังไม่ได้ข้อสรุปสำหรับเรื่องการพักหนี้ลูกหนี้ชั้นดีของสถาบันการเงินเฉพาะกิจ 
ที่มีหนี้ไม่เกิน 5 แสนบาท เพราะยังชั่งน้ำหนักไม่ได้ ระหว่างการทำตามใบสั่งของพรรคการเมือง หรือจะเลือกการรักษาวินัยทางการคลังและการเงิน 




...เพราะถ้า กิตติรัตน์ ณ ระนอง รองนายกรัฐมนตรีและ รมว.คลัง ยอมทำตามใบสั่งการเมือง ก็จะกลายเป็นรัฐมนตรีคลังคนแรกที่ต้องถูกกจารึกไว้ในประวัติศาสตร์โลก ที่ยอมให้มีการพักหนี้ลูกหนี้ดีที่ยังมีความสามารถในการชำระหนี้ จนอาจทำให้สะเทือนถึงความเข้มแข็งของสถาบันการเงิน 
...เพราะขนาดกรามีนแบงก์ ของ มูฮัมหมัด ยูนูส ซึ่งเป็นต้นตำรับพัฒนาแนวคิด “ไมโครเครดิต” ยังมุ่งช่วยเหลือคนยากจนที่ขาดหลักประกัน และเน้นเรื่องการรักษาเรื่องวินัยทางการเงินของผู้กู้ ไม่ได้เข้าไปอุ้มคนที่เข้มแข็งอยู่แล้วให้กลายเป็นพวกที่ชอบวัฒนธรรมพักหนี้เบี้ยวหนี้ หรือถ้าคิดอะไรไม่ออกก็ขอให้ดูวิกฤตหนี้สาธารณะในกรีซเป็นตัวอย่าง เพราะใครๆ ก็รู้ว่าปัญหาที่เกิดขึ้นมาจากการขาดวินัยการเงินการคลังที่สะสมมาหลายปี 
...นอกจากนี้ ธนาคารแห่งประเทศไทย หรือ ธปท. ยังฝากตั้งข้อสังเกตเรื่องโครงการพักหนี้ลูกหนี้ชั้นดีว่า จะมีปัญหาตามมาภายหลังเพราะลูกหนี้ที่เข้าโครงการนี้จะต้องมีชื่อขึ้นบัญชีดำติดเครดิตบูโร เท่ากับว่ากลายเป็นคนที่เครดิตทางการเงินเสีย ต่อไปคิดจะไปกู้เงินก็จะได้ยาก หรือถ้ากู้ได้ก็อาจจะเจอโขลกดอกเบี้ยแพง เพราะจัดอยู่ในกลุ่มที่มีประวัติเบี้ยวหนี้...เฮ้อๆๆ 
...ทางที่ดีถ้า “รัฐบาล” อยากช่วยคนดีที่อยู่ในระบบจริง ก็น่าจะเร่งไปทำเรื่องลดภาษีบุคคลธรรมดาให้กับมนุษย์เงินเดือนที่เสียภาษีบำรุงประเทศจะดีกว่ามั้ย 
...ไหนบอกว่า “เข็ดแล้ว” แต่ไหนยังมีคนเห็น โชติศักดิ์ อาสภวิริยะ อดีตกรรมการผู้จัดการเอสเอ็มอีแบงก์ แวะวนเวียนเดินเข้าออกหน้าห้องของ ทนุศักดิ์ เล็กอุทัย รมช.คลัง อยู่บ่อยๆ